天譴雷誅，俗言就是五雷蟲身。雷者，陽之鋼也。五雷者，即天雷，地雷，陽雷，陰雷，法雷是也。天雷發，而霾霧頓消。地雷發，而萬物萌動。陽雷發，而邪氣殄滅。陰雷發，而群類歛形。法雷發，而大道昌明。不僅霹靂一聲，振聾啟瞶，方得謂之雷也。即人之一身，五雷亦莫不具備。如含羞逞憤，耳燒面熱，非天雷發動乎？行為不正，欲前不前，非地雷發動乎？越禮犯分，心膽驚惶，非觸動陽雷乎？陰謀暗算，坐臥不安，非觸動陰雷乎？其他種種不法，心思擾亂，夢魂顛倒，非激起法雷乎？蓋五雷發動之際，正理欲交戰之時，此時若能憣然改悔，敬畏天雷，以開我天門。驚惕地雷，以閉我地戶。懍陽雷，以保我元氣。戒陰雷，以固我真精。拳拳法雷，以鎮輔我靈神。則三寶聚，而五氣凝，不難還我本來面目，永享清靜矣。此周公所以致「風雷之感」，孔子所以作「風雷之變」也。否則，搖爾之精，散爾之氣，勞爾之神，鬥其魄，驚其魂，形容枯槁，疾病叢生！將不知其死所矣，豈必待有形有象之雷霆，方顯報應哉？